32000L0032
L 136/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2000/32/EO НА КОМИСИЯТА
от 19 май 2000 година
относно двадесет и шесто адаптиране към техническия прогрес на Директива 67/548/ЕИО на Съвета за сближаване на законовите, подзаконовите и административните разпоредби на държавите-членки относно класификацията, опаковането и етикетирането на опасни вещества и препарати (1)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Директива 67/548/ЕИО на Съвета от 27 юни 1967 г. за сближаване на законовите, подзаконовите и административни разпоредби относно класификацията, опаковането и етикетирането на опасни вещества (2), последно изменена с Директива 1999/33/ЕО на Европейския парламент и на Съвета (3), и по-специално член 28 от нея,
като има предвид, че:
(1)
Приложение I към Директива 67/548/ЕИО съдържа списък на опасни вещества, заедно с подробности за класификацията и етикетирането на всяко вещество. Съвременните научни и технически познания са показали, че списъкът с опасни вещества в това приложение следва да се адаптира. Някои езикови варианти на директивата изискват поправки в конкретни части на предговора и на таблица А към приложение I.
(2)
Приложение III към Директива 67/548/ЕИО съдържа списък на фразите, посочващи естеството на особените рискове, свързани с опасни вещества и препарати. Приложение IV към Директива 67/548/ ЕИО съдържа списък на фрази, посочващи съвети за безопасност относно опасни вещества и препарати. Приложение VI към Директива 67/548/ ЕИО съдържа ръководство за класификацията и етикетирането на опасни вещества и препарати. Някои езикови варианти на директивата изискват поправки в конкретни раздели на приложения III, IV и VI.
(3)
В приложение V към Директива 67/548/ЕИО са посочени методите за определяне на физикохимичните свойства, токсичността и екотоксичността на веществата и препаратите. Необходимо е това приложение да се адаптира към техническия прогрес.
(4)
Приложение IX към Директива 67/548/ЕИО съдържа разпоредбите относно закрепващи устройства за предпазване от деца. Тези разпоредби следва да се преработят и актуализират. Необходимо е да се разшири обхватът на употреба на закрепващите устройства за предпазване от деца.
(5)
Предвидените в настоящата директива мерки са в съответствие със становището на Комитета по адаптиране към техническия прогрес на директиви относно премахването на техническите пречки пред търговията с опасни вещества и препарати,
ПРИЕ НАСТОЯЩАТА ДИРЕКТИВА:
Член 1
Директива 67/548/ЕИО се изменя, както следва:
1.
Приложение I се изменя, както следва:
а)
Забележка Р в приложение 1A към настоящата директива заменя съответната забележка в предговора.
б)
Редовете в приложение 1Б към настоящата директива заменят съответните редове в таблица A.
в)
Вписванията в приложение 1В към настоящата директива заменят съответните текстове.
г)
Добавят се вписванията в приложение 1Г към настоящата директива.
2.
Рисковата фраза в приложение 2 към настоящата директива заменя съответната фраза в приложение III.
3.
Приложение IV се изменя, както следва:
а)
фразите за безопасност в приложение 3A към настоящата директива заменят съответните фрази в приложение IV.
б)
комбинираните фрази за безопасност в приложение 3Б към настоящата директива заменят съответните фрази в приложение IV.
4.
Част Б от приложение V се изменя, както следва:
а)
Текстът в приложение 4А към настоящата директива заменя глава Б10,
б)
Текстът в приложение 4Б към настоящата директива заменя глава Б11,
в)
Текстът в приложение 4В към настоящата директива заменя глава Б12,
г)
Текстът в приложение 4Г към настоящата директива заменя глава Б13 и глава Б14.
д)
Текстът в приложение 4Д към настоящата директива заменя глава Б17.
е)
Текстът в приложение 4E към настоящата директива заменя глава Б23. Изменя се съответно заглавието на глава Б23 в обяснителната бележка.
ж)
Добавя се текста в приложение 4Ж към настоящата директива.
5.
Четвъртото тире на общото въведение към част В на приложение V се заличава.
6.
Текстовете в приложение 5 към настоящата директива заменят съответните текстове в приложение VI.
7.
Приложение IX се изменя, както е посочено в приложение 6 към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 1 юни 2001 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство в областта, уредена с настоящата директива, както и таблица на съответствието между разпоредбите на настоящата директива и приетите национални разпоредби.
Член 3
Настоящата Директива влиза в сила на третия ден от датата на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 19 май 2000 година.